ՀԻՄՆԱՎՈՐՈՒՄ
Հայաստանի Հանրապետության պաշտպանության նախարարության «Բերդի 
զինվորական հոսպիտալ» պետական հիմնարկի գործունեությունը դադարեցնելու մասին 
ՀՀ կառավարության որոշման նախագծի ընդունման վերաբերյալ

1. Իրավական ակտի ընդունման անհրաժեշտությունը
Որոշման նախագծի ընդունումը պայմանավորված է ՀՀ կառավարության 05.02.2026թ. N 122-Ն որոշման 2-րդ կետի պահանջների կատարումն ապահովելու անհրաժեշտությամբ:
2. Կարգավորման հարաբերությունների ներկա վիճակը և առկա խնդիրները
ՀՀ կառավարության 05.02.2026թ. N 122-Ն որոշմամբ Բերդի տարածաշրջանում գործող Պաշտպանության նախարարության զորամասերի և ստորաբաժանումների բուժապահովման խնդիրների, զինծառայողների, նրանց հավասարեցված անձանց և նրանց ընտանիքների անդամների բժշկական օգնության և սպասարկման կազմակերպման ապահովումը վերապահվել է «Բերդի բժշկական կենտրոն» փակ բաժնետիրական ընկերությանը՝ նպատակ ունենալով դադարեցնել Պաշտպանության նախարարության «Բերդի զինվորական հոսպիտալ» պետական հիմնարկի գործունեությունը: Միաժամանակ, որպես հոսպիտալի գործունեության դադարեցման պայման՝ հանձնարարվել է Պաշտպանության նախարարությանը՝ Առողջապահության նախարարության հետ համատեղ ապահովել «Բերդի բժշկական կենտրոն» փակ բաժնետիրական ընկերության կողմից Բերդի տարածաշրջանում տեղակայված Պաշտպանության նախարարության համակարգի զորամասերի և այլ ստորաբաժանումների զինծառայողների, նրանց հավասարեցված անձանց և նրանց ընտանիքների անդամների բժշկական օգնության և սպասարկման կազմակերպման, ինչպես նաև զորամասերի և այլ ստորաբաժանումների բժշկական ուղեկցման և բուժկանխարգելիչ միջոցառումների ապահովման համար անհրաժեշտ աշխատանքների իրականացումը, որի արդյունքներով ՀՀ առողջապահության նախարարի 2026թ. հուլիսի 27-ի N 4334-Ա հրամանով հաստատվել է «Բերդի բժշկական կենտրոն» փակ բաժնետիրական ընկերության կողմից Բերդի տարածաշրջանում տեղակայված Պաշտպանության նախարարության համակարգի զորամասերի և այլ ստորաբաժանումների զինծառայողների, նրանց հավասարեցված անձանց և նրանց ընտանիքների անդամների բժշկական օգնության և սպասարկման կազմակերպման, ինչպես նաև զորամասերի և այլ ստորաբաժանումների բժշկական ուղեկցման և բուժկանխարգելիչ միջոցառումների ապահովման ընթացակարգը: Վերոգրյալի հիման վրա անհրաժեշտություն է առաջացել ուժը կորցրած ճանաչել պետական հիմնարկի ստեղծման վերաբերյալ ՀՀ կառավարության 18.04.2019թ. N 416-Ն որոշումը և ապահովել հիմնարկը իրավաբանական անձանց պետական ռեգիստրում հաշվառումից հանելու գործընթացը: 
 3. Կարգավորման առարկան
Որոշման նախագծով նախատեսվում է դադարեցնել Պաշտպանության նախարարության «Բերդի զինվորական հոսպիտալ» պետական հիմնարկի գործունեությունը:
4. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում ու ծախսերում սպասվելիք փոփոխությունները
Որոշման նախագծի ընդունումը պետական բյուջեի եկամուտներում և ծախսերում փոփոխությունների չի հանգեցնում:
5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2026-2031թթ. ծրագիր, ոլորտային և/կամ այլ ռազմավարություններ
Որոշման նախագիծը կապված է ՀՀ կառավարության 2026-2031թթ. ծրագրի «Գլուխ 3. Առողջապահություն» բաժնի 3-րդ կետի պահանջների արդյունավետ ապահովման, ի դեմս՝ Կառավարության նպատակն է բարձրացնել բժշկական կենտրոնների կառավարման արդյունավետությունը:
